Mattias Tesfaye (S), 2025-05-16:
Jeg må hellere af hensyn til Folketingets referat starte med at sige, at jeg ikke har fødselsdag i dag, men tak for de pæne ord.
Men det har min søn, som fylder 15.
Tak til Socialistisk Folkeparti for at tage initiativ til den her forespørgselsdebat om regeringens initiativer og visioner for børn og unges trivsel i lyset af Trivselskommissionens afrapportering.
Tak for at gå aktivt ind i debatten og bidrage til at fremme trivsel hos børn og unge.
Da jeg så, at der var blevet indkaldt til en forespørgselsdebat, tænkte jeg, at det burde jeg egentlig selv have taget initiativ til.
Så det er godt, at vi nu får muligheden for at tage en første diskussion.
Jeg vil også godt benytte anledningen til at sige tak til Trivselskommissionen for det store og vigtige arbejde, de har foretaget.
Børn og unges trivsel er et emne, som vi er mange der tager meget alvorligt, og vi agter fra regeringens side, vil jeg godt sige, at arbejde enten helt eller delvis videre med alle de anbefalinger, der er kommet fra Trivselskommissionen – i hvert fald dem, som er målrettet Christiansborg.
Det gælder 23 ud af de 35 anbefalinger, der er.
Der er også nogle af dem, der er rettet mod forældre og foreningsliv og andre.
Vi har også allerede fra regeringens side iværksat en række tiltag, der følger kommissionens anbefalinger.
Jeg kan starte med at fremhæve, at vi for det første er enige i Trivselskommissionens analyse af, at alt for mange elever oplever at blive distraheret af digitale enheder i undervisningen, ligesom mobiltelefoner tager tid fra fysisk samvær og bevægelse.
Vi vil derfor have mobilerne ud af folkeskolerne, både i undervisningen, frikvartererne og sfo-tiden.
Regeringen har for det andet en stærk ambition om at styrke den tidlige indsats, så flere børn og unge får rettidig hjælp, inden de bliver syge, eller inden de bliver så syge, at der er behov for behandling i den regionale børne- og ungdomspsykiatri.
Med aftalen om en 10-årsplan for psykiatri og mental sundhed fra september 2022 blev der afsat midler til at styrke den forebyggende indsats på børn- og ungeområdet.
Der blev bl.a. afsat midler til at etablere det, der bliver kaldt lettilgængelige kommunale behandlingstilbud til børn og unge i psykisk mistrivsel og med symptomer på psykisk lidelse.
Den ekspertgruppe kunne, vil jeg tilføje, med fordel også læse et, synes jeg, meget interessant indlæg fra den kendte psykolog Svend Brinkmann i dag i Altinget, som diskuterer stigningen i antallet af adhd-diagnoser i Danmark og i Vesten mere generelt.
For det fjerde har regeringen i »Aftale om en ny erhvervs- og professionsrettet gymnasieuddannelse« fra februar i år aftalt at se på en justering af den eksisterende karakterskala.
Det er også et emne, Trivselskommissionen er inde på, ligesom vi anerkender det vigtige fokus, som Trivselskommissionen har, på efterskolerne og deres rolle over for unge, hvor unge kan få et skoleår med stærke fællesskaber, demokratisk dannelse og faglig udvikling.
Desværre er der i dag mange unge, der som følge af bl.a. økonomiske barrierer ikke har mulighed for at komme på efterskole, og der er derfor afsat et større beløb til, at unge fra familier med lav husstandsindkomst kan få tilskud til at komme på efterskole.
Det varer bare lige et par år, før vi kan få det indfaset.
Regeringen ønsker for det femte at understøtte, at debatten om børn og unges trivsel og om kommissionens forståelse af trivsel fortsættes.
Det var også en klar anbefaling fra kommissionen.
Dem er der nemlig også en del af.
Derudover ved jeg også, at der vil blive holdt debatarrangementer på Folkemødet, Kulturmødet Mors og andre steder, ligesom vi har besluttet, at det årlige Sorømøde, som bliver afholdt i starten af august, vil have et tema, som er en opfølgning på udvalgte anbefalinger fra Trivselskommissionen, dels på fritidsområdet, dels i forhold til karakterdannelsen og karakterdannelsens rolle i formålsparagrafferne.
Afslutningsvis vil jeg gerne fremhæve, at en række af kommissionens anbefalinger taler ind i indsatser, som allerede er sat i gang.
Det drejer sig bl.a. om anbefalingen om flere unge i fritidsjob, som der er blevet indgået en aftale om i september sidste år, og som vi vistnok behandlede i Folketingssalen for ganske nylig.
Så drejer det sig også om anbefalingen om et stærkere almenområde, der understøtter bedre trivsel for alle i forhold til det specialiserede område.
Det arbejde er bl.a. en del af aftalen om folkeskolens kvalitetsprogram fra marts 2024, hvor vi bl.a. etablerede en lovforberedende ekspertgruppe, som skal se på justeringer af regler for specialundervisning og sygeundervisning – det er også knyttet til reglerne for arbejdstab for et stigende antal forældre, der går hjemme som følge af børn, der ikke kommer i skole.
Til sidst vil jeg gerne understrege, at regeringen ikke kan løse de her udfordringer blandt børn og unge alene.
Det kan Folketinget heller ikke.
Der er behov for flere indsatser på samme tid af mange forskellige aktører.
Det kan man jo også se, ved at kommissionens anbefalinger er rettet mod andet end blot Christiansborg.
Men jeg vil sige, at i Danmark har vi gode forudsætninger for at kunne løse udfordringerne, hvis alle tager ansvaret på sig, og hvis der sættes bredt ind.
Mistrivsel er et komplekst emne.
Det er også et emne, der er brug for at vi løbende sætter fokus på i mange forskellige sammenhænge.
Derfor hilser jeg debatten i dag velkommen.
Jeg synes faktisk også, at selve overskriften på Trivselskommissionens afrapportering, »Et dansk svar på en vestlig udfordring«, er meget præcis – altså at det er en udfordring, man står med i mange lande, der er fra den samme kulturkreds som os selv, men også at de svar, vi skal finde, i høj grad skal findes i vores egne styrkepositioner.
Jeg har været inde på noget af det: fritidsjob, efterskoler, en stærk almenpædagogik.
Jeg er meget glad for, at det er det afsæt, Trivselskommissionen har afleveret deres anbefalinger på baggrund af.
Tak for ordet.